Jens Joel (S), 2011-11-22:
Tusind tak for det, tak for ordet og tak til Liberal Alliance for at rejse debatten.
Jeg tror faktisk, vi alle sammen kan have godt af at få diskuteret den aktuelle økonomiske krise i Europa, ikke alene fordi debatten jo er præget af en del myter og misforståelser, men også rent indholdsmæssigt, fordi vi, selv om vi ganske rigtigt ikke er underlagt eurolandenes beslutninger, stadig er dybt afhængige af, hvad der sker i resten af Europa.
Alene af den grund er det en god idé at få en debat her i salen.
Ministeren har allerede redegjort for en række af de faktiske beslutninger på området, så det skal jeg ikke gentage.
Dagens spørgsmål handler om, hvad den nye styring på eurolandenes økonomiske politik kommer til at betyde for Danmark.
Det kan jo både besvares positivt og negativt.
Selv efter debatten, så langt som den nu er fremskredet, står det mig ikke helt klart, hvad det er, Liberal Alliance sigter til,
men det foresvæver mig, at de gerne vil have noget at vide om, hvad det ikke kommer til at betyde for Danmark, altså nogle af de ting, som ministeren også var inde på, men som jeg gerne skal slå fast, hvis der er behov for det.
Et styrket samarbejde mellem eurolandene vil ikke have konsekvenser for det danske euroforbehold, vi står fortsat uden for den fælles valuta og det tættere samarbejde.
Det vil ikke betyde, at Danmark er bundet af de aftaler, som man måtte træffe i det her samarbejde, og det vil ikke ændre på de krav, der stilles gennem vækst- og stabilitetspagten – krav, som Danmark naturligvis efterlever, men som altså ikke er ændret eller har noget at gøre med eurolandenes forstærkede samarbejde. I forbindelse med Liberal Alliances forespørgsel og optræden her i dag – det er også styrket af Dansk Folkepartis indlæg – fornemmer jeg, at der er en bekymring for, at det her stærke samarbejde vil tromle hen over Danmark, altså at vi, når man på et tidspunkt har taget nogle beslutninger, så kommer til at ligge ned og i virkeligheden efterlever nogle ting, som vi ikke har haft nogen indflydelse på.
Hvis det er en frygt, der også bredere ude i samfundet eksisterer, synes jeg, det er dejligt at få mulighed for at sige, at det ikke er tilfældet.
Til gengæld er det rimeligt indlysende og klart, at den europæiske gældskrise har store konsekvenser for økonomien i Danmark.
Vi går ikke ram forbi, når vores eksportmarkeder er i krise, vi mærker også konsekvensen af uroen på de internationale finansmarkeder, bankernes krak, usikkerhed, vigende investeringer og lav vækst, der betyder større arbejdsløshed og mindre velstand, og derfor er det fuldstændig afgørende, også for Danmark, at vi får styr på gældskrisen i Europa, at eurolandene så at sige får styr på butikken.
Vi står nok uden for samarbejdet og har hverken indflydelse på beslutningerne eller er bundet af dem, men vi er dybt afhængige af, at de rent faktisk træffes, og derfor må vi opfatte det som både naturligt og vigtigt, at eurolandene styrker deres indbyrdes samarbejde.
Vi Socialdemokrater glæder os således over, at eurolandenes ledere tager ansvar.
Det er det virkelige spørgsmål for dagens debat, vel vidende at der selvfølgelig også er en vigtig pædagogisk opgave i at berolige Liberal Alliance.
Vi har blikket stift rettet mod de nødvendige løsninger, der nu skal i spil på europæisk plan.
Det drejer sig om løsninger, der bringer gælden ned i Sydeuropa, løsninger, der betyder, at vi i fremtiden ikke kommer ud i det uføre, som vi har været i den her gang, løsninger, der handler om at sikre de banker, der er i farezonen, når gælden skæres ned, og løsninger, der beskytter de mange europæiske lønmodtagere, der ellers ville blive arbejdsløse, hvis vi intet gjorde for at løse krisen.
Derfor er Socialdemokraterne i arbejdstøjet i Europa, vi tager gerne ansvar og bidrager til at komme ud af krisen, både hvad angår de forslag, der behandles og vedtages i eurogruppen, og dem, der skal behandles udenfor.
Uden for gruppen er der nemlig også en stor opgave i at sikre, at alle beslutninger, som vedrører de 27 lande, stadig bliver taget af de 27 lande.
Det er i Danmarks interesse, og det er i EU's interesse, at der ikke sker en opsplitning internt i EU.
I en tid med krise er der mere end nogen sinde brug for, at man står sammen; i en tid med krise er der mere end nogen sinde brug for, at eurolandene tager et ansvar; og i en tid med krise bliver vores fornemste opgave, præcis som den tyske kansler også bemærkede i sidste uge, at bygge bro mellem eurolandene og de øvrige EU-lande.
Håndtering af krisen, styr på økonomien og klare spilleregler for dem, der er med i euroen, er vejen frem.
Vi går konstruktivt ind i den diskussion, vi går konstruktivt ind i at genoprette tilliden på finansmarkederne og at sikre økonomisk stabilitet og fremadrettet vækst.
Et afgørende element heri må og skal være eurolandenes tættere samarbejde, og derfor byder vi det velkommen, og i fuld respekt for vores eget forbehold vil vi gøre vores til, at Europa kommer videre.